google/wiki40b huggingface dataset:
Kolme Risti kirik

Kolme Risti kirik ehk Vuoksenniska kirik (soome keeles Kolmen Ristin kirkko või Vuoksenniskan kirkko) on kirik Soomes Imatra Vuoksenniska linnaosas.
Kolme Risti kiriku projekteeris Alvar Aalto. See valmis 1957. aastal ja selle õnnistas 1958. aastal Mikkeli piiskop Martti Simojoki. Kolme Risti kiriku nime sai kirik altaril asuvast kolmest ristist, mis sümboliseerivad Kolgata riste.
Lisaks ristidele kordub kolmainsuse motiiv veel mujalgi kirikus. Kolmainsusest on lähtunud kiriku siseruumi kujundus – altar, kantsel ja orelikompleks. Kolme Risti kirikus on 103 akent, kirikutornis on kolm kella.
Kiriku sisustuses on püüeldud lihtsuse ja selguse suunas. Altar ja poodium on valmistatud itaalia marmorist, pingid Ida-Karjala punasest männist (soome keeles itäkarjalan punahonka) ja tekstiilid linast.
Alvar Aalto kujundas kiriku mitmekülgsena. Lisaks kirikusaalile on kirikus veel koosolekute saalid ja klubiruumid.
Kirikusaal on projekteeritud mahutama umbes 800 inimest.
Kirikutorni kõrgus on 34 meetrit.
Eduardo Sasha

Eduardo Colcenti Antunes (tuntud enam kui lihtsalt Eduardo Sasha või Sasha; sündinud 24. veebruaril 1992 Porto Alegres) on Brasiilia jalgpallur, kes mängib ründajana Brasiilia kõrgliiga klubis Santos.
Ta alustas karjääri kodulinna klubis Internacional, millega liitus 2007. aastal. Aastal 2012 debüteeris ta klubi põhimeeskonnas Brasiilia kõrgliigas. Aastatel 2012–2013 mängis ta laenul Goiáses. 2012. aastal tõusis ta Goiásega Brasiilia esiliigast kõrgliigasse. Järgmisel aastal tuli ta Goiásega Brasiilia liigas kuuendale kohale. Oma esimese värava lõi ta Brasiilia kõrgliigas 18. septembril 2013 mängus Coritiba vastu.
2014. aastal naasis Sasha Internacionali. Ta tuli klubiga aastatel 2014, 2015 ja 2016 Rio Grande do Suli osariigi meistriks.
2018. aasta jaanuaris suundus ta laenule Santosesse. Sama aasta aprillis sõlmis ta klubiga püsiva lepingu.
Kurt Hans Kentmann

Kurt Hans Kentmann (5. august 1893 Kullamaa – 18. jaanuar 1976 Sulz am Neckar) oli Eesti vaimulik.
Lõpetas aastal 1911 Peetri kooli Peterburis. Tartu Ülikooli usuteaduskonnas õppis ta aastatel 1912–1916. Prooviaastal oli ta Lihula Eliisabeti koguduses. Ordineeriti 16. septembril 1917 õpetajaks.
Oli aastatel 1918–1923 Karuse Margareeta koguduse õpetaja. Aastatel 1923–1939 teenis ta Kuusalu Laurentsiuse kogudust, olles aastatel 1929–1935 Ida-Harju praostkonna abipraost.
Lahkus aastal 1939 Saksamaale. 1939–1941 oli pastoriks Stralaus, 1941–1945 Pinnes (praegu Pniewy, Suur-Poola vojevoodkonnas), aastal 1945 oli vaimulikuks Caldernis (Marburg-Biedenkopfi kreisis, Hesseni liidumaal), 1947–1959 oli Bad Cannstattis (Stuttgardi linnaosas) haiglavaimulik ja lisaks veel baltisakslaste abikomitee kaastöötaja Baden-Württenbergis. Suri Sulz am Neckar'is (Baden-Württembergi liidumaal), maeti 23. jaanuaril 1976 Homburgi (Saarimaale).

Isiklikku

Tema isa Wilhelm Kentmann oli Kullamaa- ja Peterburi Peetri koguduse õpetaja ning Eestimaa viimane kindralsuperintendent. Tema vanaisa oli Kuusalu Laurentsiuse koguduse õpetaja Woldemar Friedrich Kentmann. Tema onu oli Kuusalu Laurentsiuse koguduse õpetaja Woldemar Reinhold Kentmann.
Eimar Rahumaa

Elulugu

Eimar Rahumaa on talupidaja poeg.
Lõpetas 1966 Orissaare Keskkooli, 1971 cum laude TÜ õigusteaduskonna; õigusteaduste kandidaat (1980, Moskva Riigi ja Õiguse Instituut), väitekiri "Функция консула в области гражданского и военного мореплавания". Täiendas end 1983–84 Rooma Ülikoolis. Oli 1970–73 ELKNÜ KK lektor, 1973 Kuusalu kolhoosi jurist, 1974–75 bülletääni "Nõukogude Õigus" vanemtoimetaja, 1974–77 TÜ aspirant, 1975–81 TÜ riigi- ja haldusõiguse kateedri vanemõpetaja, 1982–87 dotsent, 1985–87 õigusteaduskonna dekaan, 1987–91 NSVL Välisministeeriumi Stockholmi saatkonna asekonsul, 1991–92 EV valitsuse nõunik. Töötanud Rootsis firmade konsultandina.

Teadustöö

Uurimisvaldkond: rahvusvaheline õigus ja õigusteaduse ajalugu. Üle 20 teadustrükise, arvukalt aimeraamatuid.
Ernst Turmann

Ernst Turmann (ka Thurmann; 14. september 1892 Tallinn – 1976 Düsseldorf) oli Eesti tennisist.
Aastal 1920 tuli ta tennises üksikmängus esimeseks Eesti meistriks.
Pargi tee

Pargi tee on tänav Rae vallas Peetri alevikus.
Tänav saab alguse Peetri teelt Peetri pargi kõrvalt ja lõpeb ristumisel Küti teega, olles ca 480 meetrit pikk.
Tänava idapoolsel küljel paikneb Peetri lasteaed-põhikool ja Peetri kooli staadion.
Peegeldustegur

Peegeldustegur on peegeldunud kiirgusvoo või valgusvoo ja langeva voo jagatis antud tingimustel.
Gelasius II

Paavstiks saamine

Gelasius II valiti paavstiks 24. jaanuaril 1118 Rooma Santa Maria in Pallara kirikus või San Sebastiano kloostris, ordineeriti 9. märtsil preestriks ning pühitseti 10. märtsil Gaetas piiskopiks ja paavstiks. Ta võttis nime Gelasius I järgi. 1118. aasta paavsti valimisel osales 51 kardinali, see oli esimene paavsti valimine, mille osalejad on teada.

Skisma

Saksa-Rooma keisri Heinrich V toetaja Rooma aadlik Cencio Frangipani võttis Gelasius II kohe pärast paavstiks valimist kinni. Ta haaras paavstil kõrist, viskas ta põrandale pikali, peksis teda jalgadega ja heitis seejärel kongi. Frangipani pidi Rooma prefekti nõudel paavsti peatselt vabastama ja temalt vabandust paluma.
Gelasius II põgenes 1. märtsil Gaetasse viikingite kaitse alla, sest Rooma oli saabunud Heinrich V. Keiser nõudis, et paavst pöörduks tagasi Rooma ja aitaks investituuritüli lahendada, kuid paavst keeldus. Seepeale tühistas keiser  paavsti valimise tulemuse ja määras 8. märtsil ametisse vastupaavst Gregorius VIII. 10. märtsil pühitseti Gaetas ametisse Gelasius II, kes aprillis ekskommunitseeris Capuas peetud sinodil nii Heinrich V kui ka Gregorius VIII ning kutsus Euroopa valitsejaid end tunnustama.
Kui Heinrich V lahkus suvel Roomast, pöördus Gelasius II linna tagasi, kuid vangistati 21. juulil Santa Prassede kirikus toimunud missa ajal Frangipani suguvõsa liikmete poolt. Paavstil õnnestus põgeneda ja ta siirdus koos endale truuks jäänud kardinalidega (sealhulgas hilisemad paavstid Honorius II ja Innocentius II ning vastupaavst Anacletus II) esmalt Genovasse ja sealt 23. oktoobril Marseille'sse.

Suhted Aragóniga

Gelasius II andis indulgentsi Aragóni kuninga Alfonso I sõjameestele muhameedlastega võitlemiseks (rekonkista).
Ta kinnitas Alfonso I poolt vallutatud Zaragoza piiskopiks Pedro de Librana.

Suhted Prantsusmaaga

Gelasius II põgenes oktoobris 1118 Prantsusmaale. Ta kohtus Vézelays Prantsusmaa kuninga Louis VI-ga.
Ta pidas jaanuaris 1119 Vienne'is sinodi, külastas Le Puy piiskopkonda, Avignoni ja Montpellier'd.

Munklus

Gelasius II kohtus Saint-Gilles'is Xanteni Norbertiga ja tunnustas tema tegevust.
Ta viibis elu viimastel päevadel Cluny kloostris, kus ta ka suri ja maeti.

Gelasius II kultuuriloos

Gelasius II pühitses 1118 sisse Pisa ja Genova katedraalid.
Pisa kroonik Pandolfo on kirjutanud Gelasiuse eluloo.

Surm

Gelasius II suri 29. jaanuaril 1119 Prantsusmaal Cluny kloostris, kuhu ta ka maeti. Ta oli esimene paavst, kes suri Prantsusmaal. Catholic Encyclopedia järgi suri ta pleuriiti.
Kõiguste alumine päevamärk

Kõiguste sihi alumine päevamärk on endine päevamärk Saare maakonnas Saaremaa vallas Kõiguste sadamas.
Päevamärgi geograafilised koordinaadid on 58° 22′ 10″ N, 22° 58′ 20″ E.
Terasest metallsõrestiktorni kõrgus jalamist on 10 meetrit.
Päevamärk moodustas sihi Kõiguste ülemise päevamärgiga. Märkide vahekaugus on 1923 meetrit ja sihi asimuut on 335,5°.
Päevamärk ehitati 1952. aastal.
2006. aastast pole päevamärk enam navigatsioonimärgina kasutusel. Märgi number VTA nimekirjas oli 981.
Elmar Pehap

Elmar Johannes Pehap (3. august 1894 Kastre-Võnnu vald, Tartumaa – 20. jaanuar 1947 Elva) oli eesti notar.

Haridus

Ta õppis (matrikkel nr. 289) Tartu ülikooli loodusteaduskonnas 1918, arstiteaduskonnas 1918 ja 1921–1922, metsandusosakonnas 1919–1921 ja õigusteaduskonnas 1923–1933 (lõpetas), korporatsiooni Fraternitas Estica vilistlane.

Tegevus

Ta oli notar Mustlas ja Elvas.
Eesti Lümfiteraapia Liit

Eesti Lümfiteraapia Liit (ELTL) on mittetulundusühing, mis loodi 2009. aastal eesmärgiga suurendada teadlikkust lümfiteraapia võimalustest nii arstide kui ka patsientide hulgas ning parandada lümfiteraapia kättesaadavust ja kvaliteeti Eestis.

Liikmed

Liidul on asutajaliikmed ja tegevliikmed (lümfiterapeudid, lümfimassöörid, massaažiterapeudid ja meditsiini ning taastusravi valdkonnas tegutsevad juriidilised ja füüsilised isikud), toetajaliikmed (isikud, kes on huvitatud Liidu eesmärkide saavutamisest ja kes Liidu tegevusele aineliselt või oma tegevusega kaasa aitavad) ja auliikmed (võivad olla kõik füüsilised isikud).
Saksi-Coburg-Eisenach

Ajalugu

Hertsogkond loodi aastal 1572 Erfurdi jagamisega, mis rakendas aastal 1570 Speyeri Riigipäeva otsuse eraldada Coburg ja Eisenach Saksi-Weimari hertsogkonnast ja anda need Johann Casimirile ja Johann Ernstile, Johann Friedrich II kahele pojale. Kuid kuna kaks printsi olid sel ajal veel alaealised, valitses esmalt riiki Saksimaa kuurvürst August.
Aastal 1586 lõppesid eestkoste ja regentlus ning Johann Casimir ja Johann Ernst hakkasid üheskoos hertsogkonda valitsema. Johann Ernst taandus varsti ja asus oma jahimõisa Marksuhlis. Aastal 1590 loobus ta ametlikult kogu oma osalusest hertsogkonna valitsuses viieks aastaks. Pärast selle perioodi lõppu nõustusid kaks venda riiki jagama. Johann Casimir sai Saksi-Coburgi ja Johann Ernst sai Saksi-Eisenachi.
Kui Johann Casimir aastal 1633 lastetuna suri, päris Johann Ernst tema valdused ning Coburg ja Eisenach ühendati taas lühikeseks ajaks. Kui Johann Ernst aastal 1638 samuti lastetuna suri, lõppes Saksi-Coburg-Eisenachi hertsogite liin ning riik jaotati kahe muu samal ajal eksisteerinud Ernestiinide hertsogkonna Saksi-Weimari ja Saksi-Altenburgi vahel.
Saksi-Coburg ja Saksi-Eisenach ei kuulunud enam samasse riiki, kuni kõik Ernestiinide hertsogkonnad aastal 1920 Tüüringi moodustamiseks ühendati.
Robert Ludlum

Robert Ludlum (25. mai 1927 New York – 12. märts 2001 Naples) oli Ameerika Ühendriikide spioonikirjanik. 
Tema üks tuntumaid tegelaskujusid on Jason Bourne, kellest on juttu näiteks raamatuis "Bourne'i identiteet", "Bourne'i pärand", "Bourne'i ülemvõim" ja "Bourne'i ultimaatum".
. ‎
Arkna loomakasvatuskool

Arkna loomakasvatuskool oli põllumajanduskool Virumaal, mis tegutses Arkna mõisa peahoones 1920. aastatest kuni 1990. aastateni.
Christian Wulff

Isiklikku

Wulff oli esimene roomakatoliiklasest Saksa president, samuti oli ta ametisse valimisel 51-aastasena noorim Saksa president.
2006. aastal lahutas Wulff oma pikaajalisest abikaasast Christianest ning abiellus endast 15 aastat noorema Bettina Körneriga. Tal on kaks last, eelmisest abielust poeg Linus ja praegusest tütar Annalena.
Käsmu mõis

Käsmu mõis (saksa keeles Kasparwiek) oli Aaspere mõisa kõrvalmõis Haljala kihelkonnas Virumaal.
Šansoon

Šansoon (pr chanson 'laul' ← ld cantio) on üldiselt igasugune tekstikeskne prantsuse laul, tavaliselt polüfooniline ja ilmalik. 
Varaseimad šansoonid olid eepilised luuletused, mida esitasid lihtsal monofoonilisel meloodial žonglöörid. Need kirjeldasid tavaliselt mineviku kangelaste kuulsaid tegusid. Kõige tuntum neist on "Rolandi laul". Väga väheste selliste varaste šansoonide muusika on säilinud.
Tüüpiliselt tähistab šansoon keskajast või renessansist pärit polüfoonilist prantsuse laulu. Mõiste "šansoon" hõlmas selliseid kindla vormiga žanre nagu näiteks ballaad, rondoo, virelai. Varasemad šansoonid oli kahe-, kolme- või neljahäälsed. Mõnikord saatis lauljaid muusikainstrument.
Esimene tähtsam šansoonilooja oli Guillaume de Machaut 14. sajandil, kes lõi kolmehäälseid kindla vormiga laule. Guillaume Dufay ja Gilles Binchois olid järgmise põlvkonna tähtsamad šansooniloojad. 15. sajandi lõpu ja 16. sajandi alguse tähtsamad heliloojad selles žanris olid Johannes Ockeghem ja Josquin des Prez, kes enam ei püsinud rangete vorminõuete piirides, vaid hakkasid sarnaselt kaasaegsete motettidega šansoonides kasutama imitatsiooni. 16. sajandi keskpaiga heliloojad, teiste hulgas Orlandus Lassus, said šansoonide kirjutamisel mõjutusi itaalia madrigalist.
Paljud varased instrumentaalteosed olid šansoonide kaunistustega variatsioonid, nii tekkis uus žanr kantsoon, mis oli sonaadi eelkäija.
Esimene šansoone sisaldav trükitud noodikogumik oli "Harmonice Musices Odhecaton", mille andis välja Ottaviano Petrucci Veneetsias 1501. aastal. Selles oli 96 erinevate heliloojate šansooni.

Šansoon tänapäeval

Tänapäeva Prantsusmaal mõeldakse šansooni all tavaliselt muusikat lauljatelt nagu Jacques Brel, Georges Brassens, Édith Piaf, Charles Aznavour, Léo Ferré ja Serge Gainsbourg. Šansooni on võimalik ülejäänud prantsuse "popmuusikast" eristada selle järgi, et see järgib muusikas prantsuse keele rütmi, mitte inglise keele oma.
Marc Ducret

Marc Ducret (sündinud 1957. aastal Pariisis) on prantsuse džässkitarrist ning -helilooja.
Vahemikus 21.-23. oktoober 2007 külastas ta Eestit, andes kontserte KUMU auditooriumis, Tartu Athena Keskuses ning Viljandi Kultuurimajas.
Maret Simmo

Maret Simmo (sünninimi Margarete Elisabeth Emilie Simmo; 20. september 1922 Pärnu – 27. veebruar 1965 Pärnu) oli eesti näitleja.
Maret Simmo oli pärit sõjaväelase perekoonast. Ta lõpetas 1941. aastal Tallinna Tütarlaste Kommertsgümnaasiumi, õppis 1944. aastal Tallinna Rakenduskunsti Koolis, lõpetas 1949. aastal Eesti Riikliku Teatriinstituudi. Töötas 1944–1947 Tallinnas masinakirjutajana. Oli 1949–1951 näitleja Lõuna-Eesti Teatris, 1952–1954 Rakvere Teatris ja 1954–1965 Endlas.
Pontus De la Gardie ja Sofia Gyllenhielmi hauamonument-sarkofaag ja epitaaf

Pontus De la Gardie ja Sofia Gyllenhielmi hauamonument-sarkofaag ja epitaaf on hauamonument-sarkofaag koos epitaafiga Tallinna Toomkirikus. Teosel on kujutatud Pontus De la Gardie'd ja tema abikaasat Sofia Gyllenhielmi. 
Teose lõi ajavahemikul 1589–1595 Arent Passer. Teos on tunnistatud riiklikuks kultuurimälestiseks.
Asta Meressoo

Isiklikku

Tema poeg on füüsika-matemaatikakandidaat Toomas Meressoo.
Kodasoo viadukt II

Kodasoo viadukt II (silla number: 34) on viadukt Tallinn–Narva maantee 32. kilomeetril Kodasoo külas Kodasoo liiklussõlmes. Viadukt asub maantee teisel sõiduteel (Tallinna suunas). 
Viadukt on ehitatud aastal 1989, renoveeritud viimati aastal 2005. Silla pikkus on 51,6 m, silla laius on 16,5 m, sõidutee laius sillal on 13,4 m.
Normaalrõhk

Normaalrõhuks ehk standardrõhuks nimetatakse õhurõhku 101 325 Pa. Sageli kasutatakse normaalrõhu ligikaudset väärtust 100 000 Pa ehk 100 kPa.
Varem peeti normaalrõhuks 760 mmHg ehk 101,3 kPa.
Lampjalgsus

Kindlaks tegemine

Lampjalgsust saab väga hästi kindlaks määrata paljajalu liiva peal käimisel tekkinud jalajälgedest. Kui jalajälg on ühtlaselt lame, on tegu lampjalaga. Kui jalalaba sisemine osa on liiva peal kõrgemal, siis ei ole need lampjalajäljed. Lampjalgsetel inimestel on ka iseloomulik varbad sissepoole käimine.

Ärahoidmine

Inimestel, kellel on lampjalgsus, soovitatakse käia paljajalu kumerate kivide peal, et jalg läheks jälle õigesse asendisse.
Looduse Aasta Foto

"Looduse aasta foto" on iga-aastane Eesti loodusfotode konkurss.  
Konkursi algataja ja korraldaja on Jaan Riis. Võistlust korraldatakse 2000. aastast. Võistluse peakorraldaja on Looduse Omnibuss.
Kõikide vanuserühmade kõikide kategooriate võitjad saavad keraamik Anne Türni loodud skulptuuri "Tantsiv hunt".
Metsik kanep

Klassifikatsioon

1924. aastal leidis vene botaanik Dmitri Janiševski, et Kesk-Venemaal kasvav kanepitaim on kas harilik kanep (Cannaabis sativa) või hoopis eraldi taimeliik ning pakkus välja alternatiivnimetused: C.sativa L.var ruderalis Janisch. ja Cannabis ruderalis Janish., mida ta esimesena kirjeldas 1926 metsiku kanepi (Cannabis ruderalis) kui liigina.
Tänapäeval klassifitseeritakse metsik kanep hariliku kanepi alamliigiks (Cannabis sativa ssp. spontanea Serebr.).

Kirjeldus

Metsik kanep kasvab ka Eestis. Taim on madalakasvuline.

Kanepiseemned

Metsiku kanepi valmimata seemnete söömine võib inimestel esile kutsuda mürgistusseisundeid.
Aedes albopictus

Aedes albopictus (mitteametlik nimetus aasia tiigersääsk) on agressiivne ja kergesti teiste sääskede elupaiku üle võttev sääsk metsasääse perekonnast.
Sääsk levitab Zika-viirusinfektsiooni, Chikungunya viirushaigust ja dengepalavikku.
Misty Copeland

Misty Danielle Copeland (sündinud 10. detsembril 1982 Kansas Citys) on Ameerika Ühendriikide balletitantsija.
Ta alustas balletiõpinguid 13-aastasena Los Angeleses San Pedros. Aastal 2001 sai temast New Yorgi balletiteatri American Ballet Theatre tantsija, aastal 2007 soolotantsija.
Juunis 2015 sai Misty Copeland balletiteatri American Ballet Theatre esimeseks afroameerika päritolu priimabaleriiniks.
Ajakiri Time valis ta 2015. aastal saja mõjukaima inimese nimekirja Time 100.
Tapjamesilane

Tapjamesilane ehk afrikaniseerunud meemesilane on inimese sekkumisel meemesilaste (Apis mellifera) ristamisel tekkinud hübriid. Agressiivne ristand tekkis Aafrika meemesilase (Apis mellifera scutellata) ristamisel eri liiki Euroopa meemesilastega, nagu Itaalia meemesilase (Apis mellifera ligustica) ja Ibeeria meemesilasega (Apis mellifera iberiensis).
Tapjamesilane viidi esmakordselt Brasiiliasse 1956. aastal, et suurendada sealset mee tootmist, kuid 26 sülemit pääses karantiinist valla 1957. aastal. Alates sellest ajast on see liik levinud kogu Lõuna-Ameerikas ja jõudis Põhja-Ameerikasse 1985. aastal. Nende pesi märgati Lõuna-Texasases Ameerika Ühendriikides 1990. aastal. 
Afrikaniseerunud meemesilased on tunduvalt defensiivsemad kui teised mesilased ja reageerivad häiretele kiiremini kui Euroopa mesilased. Nad võivad inimest jälitada isegi pool kilomeetrit. Nad on surmanud üle tuhande inimese, hulga hobuseid ja muid loomi, kusjuures ohvrid saavad Euroopa mesilastega võrreldes kümme korda rohkem nõelata.
Anīsah Makhlūf

Anīsah Makhlūf al-Asad (1930 Latakia – 6. veebruar 2016) oli Süüria presidendi Ḩāfiz̧ al-Asadi abikaasa, praeguse presidendi Bashshār al-Asadi ema.
Anīsah Makhlūf abiellus Ḩāfiz̧ al-Asadiga 1957. aastal, mil viimane oli vanemleitnant. Neil sündis viis last. Lastest on elus Bashshār, Māhir ja Bushrá al-Asad. Ülejäänud kaks, Bāsil ja Majid, on surnud.
Anīsah saatis oma abikaasat Ḩāfiz̧ al-Asadit välisvisiitide ajal. Ta tundis huvi eelkõige naiste, perede, märtrite, vanurite ja orbude probleemide vastu.
Anīsah Makhlūf suri pärast pikka haigust. Ta oli käinud end ravimas muu hulgas Saksamaal.
Hägused lood

"Hägused lood" (ingl. Milhouse of Sand and Fog) on joonissarja "Simpsonid" 17. hooaja kolmas jagu. See oli esimest korda ekraanil 25. septembril 2005.

Sündmustik

Simpsonite pere on kirikus. Pastor Lovejoy jutluse ajal hakkab Maggie ennast lauluraamatuga kratsima. Kui ta arsti juurde viiakse, selgub, et Maggie'l on tuulerõuged. Kodus pannakse Maggie'le kindad kätte, et ta ennast sügada ei saaks. Kuid Maggie sügab ennast ikkagi - ananassiga, juusturiiviga ja kaisukaru sees oleva oraga. Siis korraldab Homer Nedi soovitusel rõugepeo, kuhu lapsed kokku tulevad.
Peole tulevad ka Milhouse'i vanemad ja viimasele ei meeldinud, et nende pere jälle koos on. Nad otsustavad Bartiga Milhouse'i vanemad jälle lahku ajada. Milhouse valetab isale, et ema ütles, et isa haiseb ja ajab südame pahaks. Siis ütleb Milhouse emale, et isa andis talle õlut juua, kuid ema saab aru, et Milhouse valetab. Kui nad Bartiga ühte "O.C." osa vaatavad, tuleb neile hea idee - nad viivad ühe Marge'i rinnahoidja Milhouse'i isa voodisse. Nii ajavad nad hoopis Homeri ja Marge'i tülli. Bart ja Milhouse lähevad ohtlikule kaljule, mille lähedal Homer ja Marge kohtuvad. Samal ajal kui Bart püüab nende tähelepanu, peab Milhouse Barti-sarnase nuku vette lükkama, kuid ta näeb valesti ja lükkab hoopis Barti vette. Homer üritab Barti päästa, kuid nad mõlemad satuvad joale lähemale. Marge päästab Homeri ja Barti, aga Milhouse ei tea seda ja hüppab kaljult alla, teatades, et ta ei taha elada maailmas ilma Bartita. Marge küsib, et kas ta oskab ujuda, mispeale Bart küsis talt tema enda arvamust.
Arani saared

Arani saared (iiri keeles Oileáin Árann) on kolmest saarest koosnev saarestik Iirimaa lääneranniku lähedal Galway lahe suudmes. Saarte pindala on umbes 46 km².
Saared kuuluvad Galway krahvkonda. Läänest itta on nende nimed Inishmore (iiri keeles Inis Mór, suursaar), Inishmaan (iiri keeles Inis Meáin, kesksaar) ja Inisheer (iiri keeles Inis Óirr, idasaar).  Kolmest saarest suurim on kõige läänepoolsem saar Inishmore, ja sellel asuv Kilronani (iiri keeles Cill Rónáin) küla on Arani saarte suurim asula.
Saartel kõneldakse iiri keelt. 2006. aasta andmetel oli kolmel saarel kokku 1218 elanikku.
Saarte praegune ilme on kujunenud viimase jääaja liustike taandumisega 11 000 aastat tagasi. Erinevalt näiteks Connemarast Iirimaa läänerannikul, kus domineerib graniit, on Arani saared lubjakivisaared. Lubjakivi on nii majade kui ka nõlvu katva kiviaedade võrgustiku (kolme saare peale kokku 1600 km ) ehitusmaterjal. Lubjakivile mullakihi kasvatamiseks segasid saarte elanikud liiva ja adru.
Lasnamäe linnaosavalitsus

Lasnamäe linnaosavalitsus (ametlikult Lasnamäe Linnaosa Valitsus) on Tallinna Lasnamäe linnaosa juhtimiseks moodustatud ametiasutus, mis asub aadressil Pallasti tänav 54.
Linnaosa vanema kohusetäitja on Jaanus Riibe.

Paneel-elamuehitusega alustamine

Paneel-elamute ehitust alustati 1960-ndatel. Esialgu katseliselt ja alates 70-ndate lõpust plaanipäraselt toimunud elamuehituse käigus kõiki plaanitud elamurajoone valmis ei ehitatud, tühjaks jäi palju reservmaad. Kortermaju jõuti ehitada Eesti taasiseseisvumise ajaks kokku 650. 
Tänaseks on olukord muutunud. Juurde on ehitatud mitmeid elamuid ja Loopealsele terve uus asum.

Lasnamäe ajaloolise mälu korrastamine

Lasnamäe ajaloolise mälu korrastamisel on teinud tänuväärset tööd Robert Nerman, kelle raamat “Lasnamäe ajalugu” (Tallinn 1998) annab põhjaliku ülevaate piirkonna ajaloost. 
Oluliseks ajaloo kandjaks on ka dokumentaalfilm Lasnamäest ”Linn paesel kaldal” (Tallinn 2003; režissöör Georg Jegorov, operaator Kaljo Reintam, teksti autor Tiina Naarits). Eesti- ja venekeelse tekstiga ajalooline lühifilm annab ülevaate Lasnamäel toimunust esimese Eesti Vabariigi ajal, Nõukogude ajal ning esimesest kümnest aastast taasiseseisvunud Eestis.
Arnbjørn Hansen

Arnbjørn Hansen (sündinud 27. veebruaril 1986) on Fääri saarte jalgpallur, Fääri saarte jalgpallikoondise ründaja.
Ta mängib alates 2004. aastast klubis EB/Streymur.
9. septembril 2009 lõi ta kohtumises Leedu jalgpallikoondisega oma esimese värava koondises. 7. juunil 2011 lõi ta kohtumises Eesti jalgpallikoondisega mängu teise värava.
Lygophis

Levila

Need maod elavad Panamas ja Lõuna-Ameerika mandril.
Sotsiaalne dumping

Sotsiaalne dumping (inglise social dumping) on ettevõtete üleviimine nõrgema tööjõuregulatsiooniga maadesse. Kunstlikult madalad tootja kulud annavad ebaausa eelise rahvusvahelises kaubanduses.
Hüpoteek

Hüpoteek (inglise mortgage law) on pandiõigus, mille alusel on isikul, kelle kasuks on hüpoteek seatud (hüpoteegipidajal), õigus hüpoteegiga tagatud nõude rahuldamisele panditud kinnisasja arvel. Hüpoteegi seadmise asjaõigusleping tuleb sõlmida notariaalses vormis.
Pille Raadik

Pille Raadik (sündinud 12. veebruaril 1987) on eesti jalgpallur. 
Aastal 2012 valiti ta Eesti parimaks naisjalgpalluriks.
Raadiku koduklubi on Aland United.
Salavat Julajevi mälestussammas

Salavat Julajevi mälestussammas on mälestusmärk baškiiri rahvuskangelasele Salavat Julajevile Paldiski linnapargis.
Mälestussammas püstitati 1989. aastal. Büsti autor on Baškortostani skulptor Tamara Netšajeva. 1990. aastate alguses viidi büst oletatavasti metalli kokkuostu. Monument taastati algse järgi ning taasavati 1998. aastal.
Aarne Vinkel

Aarne Vinkel (25. veebruar 1918 Võhma – 11. juuni 2006 Muhu vald) oli eesti kirjandusteadlane.